地名: 龜城 (平安道, 都護府)
年: 1468.0

○庚午/幸慕華館, 餞姜玉、金輔。 玉等請殿下南向坐, 上辭之, 玉等再拜扣頭, 上答拜, 遂東西對坐。 令館伴朴元亨語玉等曰: "暑月多日受苦, 支待諸事, 恨不如意。 且諸族親, 予欲授高爵, 恐駭見聞未敢, 徐當陞授, 後必知之。 但念今日相別, 實增悽悲。" 輔曰: "我族親除職事, 有何打緊? 願爲勿慮。" 玉曰: "殿下之恩, 如天罔極, 今日分離, 豈不愴然?" 上以單杯行酒曰: "體猶不平, 不可以飮, 故未完杯, 世子行酒。" 玉等欲行回杯, 上曰: "今日分岐, 何迫促乃爾? 雖不飮, 請姑留成禮。" 玉等曰: "我等行路之人, 且恐殿下久坐勞神。" 上使高靈君
              申叔舟, 語玉等曰: "本國宰相赴京之日, 亦飮餞泥醉, 不知碧蹄之路, 況大人非本國宰相比也。 只如此奉別, 恐涉薄送。" 玉等曰: "我等奴僕, 更無孝順, 禮當從命。" 遂還坐。 上使月山君
              婷、者乙山
              
                【今上諱】
              見玉等, 永順君
              溥、龜城君
              浚以次行酒。 命以織毛、勒鞦、蓑衣、弓箭、家弓、箭帽、油紙席各二部, 毛鞭二柄, 分贈之, 玉等感受。 上手執大刀二把, 分贈玉等曰: "東八站路, 如遇野人, 將此斬之。" 玉等曰: "惟命。" 上又命館伴尹子雲, 以小膳賜頭目等。 玉等回杯臨別, 上語玉等曰: "征建州之事, 旣有帝命, 實我臣職當爲, 帝特厚賞, 倍深惶恐。 須將此意, 轉達朝廷。" 玉等答曰: "征建州, 實是皇帝洪福, 殿下忠誠所致。 緣此慶事, 我等得到本國, 深蒙殿下之恩, 不然何以得來? 且彼建州之賊, 乍朝乍叛, 皇帝深欲勦絶, 殿下若能滅之無遺育, 則皇帝尤喜。" 上答曰: "擅伐誠所不敢, 但彼來犯我, 禦之而已。 若夫殲滅, 固難必也。 然自今已有自滅之漸。" 玉等曰: "他日朝廷, 若擧兵擊西, 則彼必向東, 及其時而擊走之, 則彼當殲滅矣。" 上曰: "雖有擊西之擧, 彼何敢奔我乎?" 玉等再拜辭別, 上曰: "言無盡意無窮。" 玉等但叩頭泣而出。 玉等就世子前再拜, 又就宗親及議政府、六曹班行, 各行再拜。 
                (○)
              至三品以下, 行揖而去。 至洪濟院, 分禮賓設宴, 玉等曰: "傷別之至, 不敢更飮。" 因悲泣不就坐而去。

○上分遣宣傳官于宗宰家, 摘發奔競。 遂獲咸吉道觀察使朴徐昌所送人金美於高靈君
              申叔舟家, 慶尙道觀察使金謙光所率尙州京邸人周山於右議政金礩家, 永柔官奴內隱達於龜城君
              浚家, 良人金山於朴仲善家, 女人小非於成任家以啓。 傳曰: "不禁奔競, 責在憲府。" 命囚司憲府持平崔敬止于義禁府。 叔舟詣闕謝曰: "朴徐昌寄書問慰, 竝送豹皮一張, 臣郤之, 其人未及去而被執。" 上謂叔舟曰: "卿何嫌乎? 但徐昌之過也。" 又謂臺諫曰: "梓宮在殯, 不可議時事, 然兵戎國之大事, 不可不嚴。 近小大朝官, 戒之莫信, 罪之莫懲, 予甚非之。 臺諫等以爲無事而不言耶? 若有可言, 則毋或諱之。"

○御昌德宮便殿, 承旨李克增、注書、史官等侍。 上謂克增曰: "禁奔競之法, 卿亦知之乎?" 對曰: "世祖嘗重是法。" 上曰: "予慮卽位之初, 奔競權門者必多, 欲遣人摘發者有日。" 因歷呼奔競人就前, 問金美曰: "汝因何事來京? 賂權門幾處? 且其道人心何如?" 美對曰: "臣齎進上物件到京, 但寄監司書於申叔舟, 無他賂處。 本道人心, 臣不知也。" 上曰: "汝知人主一人, 旣以進上來矣, 又將何物以事權門乎? 往年, 其道人聲言申叔舟、韓明澮潛謀不軌, 以惑衆聽, 盡殺觀察、節度使及守令。 人心不靖, 汝亦知之, 今復如是, 使之洶洶耶?" 美失對。 上謂克增曰: "朴徐昌備諳咸吉之事及朝廷本意者也, 今不體國家之意, 阿附權門, 不可不追身推鞫。 明日當召諸宰, 僉擧可代徐昌者以聞。" 問內隱達曰: "汝以何事, 來謁龜城君乎?" 對頗不直, 上怒。 問周山曰: "汝何人而到金礩家乎?" 對曰: "尙州京邸人也。" 上曰: "汝是京邸人, 何以從監司行也?" 山曰: "監司例率其道諸邑京邸人, 故臣從之。" 上謂克增曰: "此何等法也? 古有此例否?" 對曰: "監司本無驅使, 如肅拜及拜辭時, 輪日率京邸人例也。" 上曰: "權勢之家, 豈無所率者, 而必京邸人乎? 其令禁止。" 問金山曰: "汝何人來謁朴仲善乎?" 山曰: "臣漆工也。 仲善之家, 令臣改造破器, 故往耳。" 上曰: "此常事也, 可放。" 問小非曰: "汝謁成任, 請何事耶?" 對曰: "婢乃隣家寡婦婢也, 以主之命, 乞水陸齋所需菓實。" 上
                〔曰〕
              : "汝見任, 任何言乎?" 小非曰: "到門見執, 未及見任。" 上曰: "此女其情可恕, 宜速放之。" 卽命囚金美、內隱達、周山于義禁府。

○昏, 兵曹參知柳子光, 詣承政院, 告入直承旨李克增、韓繼純曰: "臣有急啓事。" 克增等與子光, 進閤門外, 令承傳宦官安仲敬以啓。 上召見子光, 子光啓曰: "曩臣入直內兵曹, 南怡亦以兼司僕將入直, 怡乘昏來語臣曰: ‘世祖待吾輩, 無異於子, 今國有大喪, 人心危疑, 恐姦臣作亂, 則吾輩浪死。 當與汝盡忠, 以報世祖之恩。’ 臣答曰: ‘有何姦人爲亂?’ 怡曰: ‘金國光專政貪婪, 如此輩誅之可也。 且盧思愼甚不肖者也, 汝亦知之乎?’ 臣答曰: ‘何爲發此言?’ 今夕怡馳到臣家, 言: ‘慧星至今不滅, 汝亦見之乎?’ 臣曰: ‘不見。’ 怡曰: ‘今在天河中, 光芒俱白, 不可易見。’ 臣取《綱目》, 披示慧星見處, 註曰: ‘光芒白, 將軍逆, 二歲兵大亂。’ 怡嘆曰: ‘此亦必有應矣。’ 良久, 又曰: ‘吾欲擧事, 今主上使宣傳官, 伺察宰相家奔競者甚嚴, 宰相必厭之矣。 然於壽康宮則虛疎, 不可擧事, 必景福宮然後可也。’ 臣曰: ‘如此大事, 吾輩何能獨爲? 汝又與何人謀? 且上必久御昌德宮。’ 怡曰: ‘吾將使移景福宮。’ 臣曰: ‘何以爲之?’ 怡曰: ‘此不難。’ 仍曰: ‘此等語, 吾獨與汝言之, 汝雖告, 吾諱之, 汝必死, 吾雖告, 汝諱之, 吾必死。 此等語, 三人會則不可言也。 且世祖盡刷民丁爲兵, 民怨至深, 機不可失。 吾豪傑之士也。’ 臣欲饋酒, 辭以已醉, 不飮而去。" 上曰: "然則何以處之?" 子光對曰: "乘夜往捕, 恐或亡匿, 待天明, 令一人齎命牌召之, 則可致矣。" 上曰: "然。" 尋命曰: "何必待明?" 卽命召克增、繼純, 命繼純與入直司僕將居平君
              復, 率軍士往捕之, 又命宦官申雲偕往。 仍召入直都摠管盧思愼ㆍ康袞、兵曹參判愼承善等入侍, 命都摠府, 令軍士環甲守闕門, 以宣傳標信, 授宣傳官, 令入直衛將, 整戎器分守各所。 又令兵曹分軍士, 守都城門及城上。 命召密城君
              琛、河東君
              鄭麟趾等諸宗宰, 又令仲敬, 召德源君
              曙、永順君
              溥、右參贊尹弼商入侍。 溥啓曰: "退隔七八日間, 南怡到臣入直處, 問臣曰: ‘宗親入直, 依舊例乎?’ 臣答曰: ‘上命吾與龜城君、河城君, 卒哭前更日直宿。’ 怡曰: ‘晝則何如?’ 答曰: ‘晝則常直, 有故則出。’ 怡若有所言, 囁嚅而去。" 上曰: "必覘候也。" 繼純、復、雲, 率兼司僕朴之蕃、柳&#x251D3;、曺漢臣及衛士百餘人, 到怡家圍之, 使人持命牌, 召之甚急。 怡疑事覺, 紿以不在, 俄而怡佩劎執弓矢, 踰墻而出。 軍士捽其髮, 怡將拔劎, 軍士共縛之, 竝執妾妓卓文兒以來。 三更, 上御壽康宮後苑別殿, 召密城君
              琛、永順君
              溥、領議政浚、河城君
              鄭顯祖、河東君
              鄭麟趾、蓬原君
              鄭昌孫、高靈君、申叔舟、上黨君
              韓明澮、中樞府領事沈澮、左議政朴元亨、昌靈君
              曺錫文、左參贊金國光、兵曹判書朴仲善、右參贊尹弼商、巴山君
              趙得琳, 及思愼、袞、承善、復, 承旨、注書、兼司僕、宣傳官等入侍。 上問怡曰: "汝近日見何人, 語何事乎?" 怡對曰: "臣見辛井保, 論北方之事, 他無所言。" 又問: "汝見文致彬幾日乎?" 對曰: "見致彬有日。 臣欲陳時弊草疏, 令致彬斤正而已, 他無所言。" 又問: "昨今日中, 汝見何人乎?" 怡若不記, 茫然良久曰: "今日往李之楨家, 相與圍碁, 因言: ‘北方有事, 則國家必以我爲將, 誰可任部將者?’ 之楨曰: ‘閔叙、金堅壽、張孝孫, 皆有兼人之勇, 然孝孫在外, 堅壽已顯用, 又在外, 唯叙可也。’ 臣遂往叙家, 相與言去年居山之戰, 又言北方聲息, 敍亦論防戍之要, 因言星變事, 臣答曰: ‘星變如此, 則人物流離, 其無憂乎?’ 仍飮酒辭出。 又往柳子光家論話, 旁有書床, 取《綱目》, 覽彗星見一節, 他無所論。" 命諸宰相鞫之, 不輸情。 上命子光與怡面質, 子光呼怡, 具道怡所言。 怡始知子光來啓而驚, 以頭擊地曰: "子光素不快於臣, 故誣臣。 臣忠義之士, 平生以岳飛自許, 安有是事?" 叙適以巡將, 承召而來, 上問叙, 對曰: "怡到臣家, 語前年居山之戰, 又言北方聲息, 臣亦論北方長城之利曰: ‘皇甫仁築城當時, 以爲非, 然至今賴之。 古人有植楡柳於西山, 以防胡者, 今亦植楡柳於未築城之處, 以防野人之衝突可也。’ 怡亦陳其利害, 因言: ‘天變如此, 姦臣必起, 吾慮其必先受誅戮也。’ 臣聞之驚曰: ‘姦臣誰歟?’ 怡曰: ‘上黨君
              韓明澮。’ 臣曰: ‘何不早啓?’ 怡曰: ‘欲詳聞所爲而啓。’ 因曰: ‘此言若三人會則不可發也。’ 因飮酒醉去, 臣欲卽馳啓, 未得詳聞, 又以巡將行巡時迫, 計之未熟, 未及啓。" 下問怡, 對曰: "臣果與叙言之。 明澮嘗到臣家, 言立嫡之事, 臣知其謀亂。" 明澮避位啓曰: "臣未嘗往怡家與怡言, 請對辨。" 上曰: "此皆怡詐飾之言, 不足辨也。 卿其就坐。" 問致彬, 對曰: "向者怡以疏草, 授臣令斤正, 草今在臣家, 他無所聞。" 問之楨, 之楨對不直, 杖三十餘下, 但云: "怡言: ‘若伐兀良哈, 而以我爲將, 則誰可任衛將者?’ 臣歷言閔叙、張孝孫曰: ‘叙乃可矣。’" 問卓文兒, 對曰: "怡言近有北方聲息, 令人修甲, 又有朴自河ㆍ自田兄弟, 來治弓矢, 怡常犯夜出入, 問之則叱而不言。 嘗有康政丞至家, 怡於外廳, 相對飮酒, 又宣傳官李繼命, 率校尉五六人, 到家而去, 怡告其母曰: ‘鄭僉知崇魯, 見繼命驚惶走出。’" 又問之楨: "汝自少交南怡, 怡之所爲, 汝非不知。" 對曰: "怡以兼司僕將入番, 臣往見之, 怡讀《高麗史》, 因語曰: ‘我欲上疏, 陳佛法兵衛等事。’ 聞此言而已。 且怡嘗學《兵要》於臣, 怡之所謀, 臣實不知。" 又杖三十餘下不服, 問怡孽叔南愈, 對曰: "日者, 臣往怡家, 有金昌孫、李仲淳者先到, 相與碁奕, 射小的, 餘無聞。" 杖二十下不服。 又問怡曰: "南愈言汝射的奕碁, 汝何卒哭前射的奕碁乎?" 對曰: "臣武人也, 恐弓力將損, 與金昌孫、朴自河、李仲淳輩共射, 又與趙穎達、姜利敬射。" 上曰: "世祖之靈, 昭昭在殯殿, 汝言之以實。" 遂問移御景福宮等語何謂也。 對曰: "小臣安能使主上, 移御景福宮乎?" 命杖之, 猶不服。 明澮啓曰: "先鞫怡家奴僕, 以問常時往來之人。" 命卽拿致奴婢五六名, 一一問之, 婢莫加對曰: "近日有稱政丞者來。" 明澮問曰: "今之政丞多矣, 汝所見者誰耶?" 莫加曰: "姓名則不知, 面黑髯多之人也。" 時, 康純在坐, 避席曰: "臣欲買姜太監之家, 歷入怡家。"

○壬子/前判官李壽朋啓曰: "臣嘗在外, 兼司僕文孝良, 以臣守家婢德只爲妾, 寓居臣家。 前此十餘日間入來, 欲以胡桃贈申叔舟, 使孝良書片簡, 孝良執筆良久曰: ‘近國家有事, 姑徐之。’ 臣問何事, 答曰: ‘南怡云: 「星變方見, 必有姦臣謀亂者。」 我問姦臣爲誰, 怡云: 「韓明澮。 然未知其詳, 故未敢啓。 汝亦勿喧, 徐觀其勢。」’ 翌日暮, 孝良自外醉來, 就寢未與語。 詰朝臣問: ‘汝昨飮何處而醉? 且詳聞前日所言之事乎? 此大事當速啓達, 不可遲留。’ 孝良曰: ‘南判書因田畇以啓, 上曰: 「勿泄。 予當無迹圖之, 使之保全近日。」 上遂申嚴兵衛之法。’ 乃以傳寫傳旨示臣, 有兵衛不可不嚴, 屑屑之徒, 爭榮華於朝夕, 朋黨於權門, 輕主之幼弱, 幸己之得顯等語。 臣以爲果上已知之矣, 今聞有變敢啓。" 命饋壽朋酒食。 先是, 以孝良往來怡家, 拿致之, 及壽朋來啓, 上問孝良曰: "汝與怡何謀?" 對曰: "臣於十月初七日, 以兼司僕入番, 怡亦以司僕將入直, 方夜臣就怡寢處, 怡讀《高麗史》, 至辛旽、辛禑事, 嗟悼不已。 仍謂臣曰: ‘彗星今猶在乎?’ 臣答曰: ‘猶在。’ 怡云: ‘天變不虛, 何以久不滅乎?’ 時, 雲水君
              孝誠, 以五衛將入直, 與怡隔壁, 怡恐及聽, 再三呼之不應。 怡知其熟睡, 謂臣曰: ‘今天變如此, 必有姦臣謀亂者。’ 臣問姦臣爲誰, 怡不答, 臣强問之, 怡云: ‘韓明澮欲挾幼主專權也。’ 因嘆息曰: ‘吾厚蒙國恩, 汝亦以海外人至兼司僕, 其無圖報國恩之心乎?’ 臣答曰: ‘我本無功, 得兼司僕, 圖報之心, 豈偶然乎?’ 仍問曰: ‘此非小事, 誰與爲之?’ 怡答云: ‘康純曰: 「吾輩受國厚恩, 然吾老矣。 子方强壯, 靖難之事, 子當任之。」’ 臣心以爲純必與知。 初十日, 臣出番, 與兼司僕辛良, 往怡家相見將還, 怡留臣曰: ‘與汝有議事。’ 因曰: ‘雖正人, 失勢則見害; 雖邪人, 得勢則鴟張。 若此事不密則必敗, 雖妻子愼勿與言。’ 臣問曰: ‘彼人等何時擧事?’ 怡云: ‘欲於赴山陵之日擧事。’ 臣曰: ‘今不預啓, 臨時倉卒, 何以應變?’ 怡云: ‘臨時先除頭頭人等, 然後啓之。’ 臣曰: ‘何故不卽啓?’ 怡云: ‘形跡未顯, 何據而啓?’ 臣曰: ‘然則何不先語田畇云: 「聞有如此事, 但形跡未顯, 故未卽啓之。」 使畇亦知之乎? 且擧事日期, 子亦知之, 何謂形跡未顯?’ 怡云: ‘日期雖定, 彼若諱之, 我以一身無證可明。’ 十九日臣出番時, 往司僕將廳, 文原君
              柳泗、新宗君
              孝伯及鄭崇魯等在坐, 怡聞金國光罷兼兵曹, 喜曰: ‘主上聖明, 千載一遇。 何以能知其所爲而改之?’ 泗曰: ‘同盟之事, 何言之若是?’ 怡云: ‘爲國耳。 君上與同盟, 何可同也?’ 其日臣往怡家, 柳繼良先往在門, 與怡相見, 繼良先出, 臣仍留語怡云: ‘今見傳旨, 不意屑屑之徒, 爭榮華於朝夕, 上必已知之。 若令公不啓而事露, 則發明難矣, 須速先啓。’ 怡云: ‘近日軍務諸事, 上嚴加戒飭, 料彼群兇漸自消除。 今此傳旨, 必上欲保全之也, 若彼兇謀自消, 何必好事而啓? 愼勿洩。’ 臣謂上已知, 不煩臣等之告也" 孝良猶欲右怡, 言多不直, 乃杖五十下, 乃曰: "怡云: ‘欲於赴山陵時, 中路先除頭頭將相若韓明澮等, 次及永順君、龜城君, 次及乘輿而自立。" 問宰相中與謀者誰, 對曰: "康純。" 上卽命鎖純問之, 純泣對曰: "臣初以甲士, 濫蒙聖恩, 位至極品, 且爲功臣, 有何不足而反耶?" 命解鎖復坐, 仍賜酒曰: "予豈疑卿? 卿勿懼也。" 問李繼命曰: "汝何承傳伺察奔競, 而私謁於怡?" 對曰: "臣適過其家, 欲飮水而入。" 領議政浚曰: "繼命諱碎頭之言, 其情甚詐。" 更問之, 乃言其實。 上曰: "大行王嘗言, 繼命不宜近侍, 今果然矣。" 命下逆黨于義禁府獄, 令侍衛宗宰, 皆宿禁中。 又辭連人朴茂、金連根、文孝元、崔淡, 皆在外, 命義禁府拿來。 義禁府鞫卓文兒, 云: "怡自今月二十日後, 連二日持刺出去, 或日沒或夜深乃還。 今月十九日出番以後, 環刀弓箭, 必置枕邊, 又前此十餘日夜, 怡語我云: ‘汝何蔑視我? 我使汝爲良, 則不如是矣。’ 我答云: ‘御前呈才人, 何以爲良?’ 怡云: ‘非唯汝身, 至於汝父, 我當擅便矣。’ 我曰: ‘汝何得擅便?’ 怡叱之。 又五六日, 我與婢莫德, 如廁謂曰: ‘近日汝主行止異常。’ 莫德云: ‘國喪時豈是作妾事, 無乃謀亂乎?’ 我曰: ‘此語但我與汝言, 勿說諸僕。’ 二十四日夜, 奴他乃急告命牌來, 怡驚起震慄, 卽執劍出戶, 俄又還入, 著笠而走云: ‘以我不在諱之。’ 語我覓弓箭給奴石乙山, 仍戒勿喧, 急著馬鞍牽來, 東山卽出去。 我奔告怡母云: ‘判書執劍持弓矢出走。’ 母曰: ‘此子自幼不離弓劍。’"

○上御昌德宮
              崇文堂。 密城君
              琛、永順君
              溥、領議政浚、河城君
              鄭顯祖、高靈君
              申叔舟、上黨君
              韓明澮、中樞府領事沈澮、左議政朴元亨、昌寧君
              曺錫文等, 及都摠管、承旨、臺諫、史官等入侍。 令校尉, 拿致南怡于庭, 命都摠管洪應、都承旨權瑊問之。 怡對曰: "臣自少業弓馬, 儻邊境有事, 則先自建功, 以輔國家, 臣之志也。 臣本忠義之士。" 上曰: "汝稱忠義之士, 何成服前食肉乎?" 對曰: "得病故食之。" 上令問反逆之由, 怡對不以實, 乃杖之, 怡大言曰: "願姑徐徐。 臣所謀之事, 言之則長。 願賜一杯酒, 且緩繫索, 一一陳之。" 命賜酒緩索, 怡曰: "臣果欲謀反。 與柳子光相語之言皆是。 顧康純曰: "彼乃臣之黨也。 去九月, 世祖升遐之後, 適有星變, 純與密城君入直都摠府, 臣往見之, 俄而密城君入內, 純執臣手語之曰: ‘方今幼主嗣位, 星變如是, 姦臣必乘時作亂。 若然則吾等受世祖之恩, 以將軍爲名, 必先受禍, 將若之何?’ 臣應之曰: ‘弱者先手可乎?’ 純然之。 他日與純, 同日入直, 純到臣直所, 相與閱《高麗史》, 因論: ‘康肇弑其君誦立詢, 其時非之, 後世以爲善。 以今觀之, 勢異事同。’ 臣曰: ‘計今已定矣。 將君我者誰也?’ 仍擧永順君, 純云: ‘永順、龜城, 則一身而已, 其嗣微少。 吾嘗與寶城君, 語國家之事, 寶城莫不嘆息, 其子春陽君, 三到吾家而去, 此亦不無心者也。 吾等之計, 莫如此也。 其後吾輩功成退休, 則人誰曰不可?’ 他日純更語云: ‘上嘗引見諸宰相, 問山陵吉凶, 吾聞天語丁寧, 眞明哲之主也。 有何奸臣, 孽牙其間? 吾輩當勿貳心, 勉輔而已。’ 又前日上幸豐壤, 相山陵基地, 與宗宰論吉凶時, 純目臣曰: ‘我曾不言乎? 汝亦聞天語乎?’" 若將又言者, 見柳子光在後, 竟不復言。 問純, 純諱之, 杖之, 純曰: "臣自幼不受杖, 豈可忍焉? 當如怡言。" 命取招, 純援筆不卽著名, 顧罵怡曰: "吾豈與汝謀哉?" 怡曰: "令公以爲不言乎? 與我同死可也。 且令公旣爲政丞, 年又老矣, 死亦無悔; 如我則年纔二十六, 誠可惜也。" 嘆曰: "英雄之才, 用之不善。" 純卽服招, 又問黨與, 純曰: "無。" 命杖訊之, 純曰: "臣安能忍杖? 若盡擧左右之臣, 以爲吾黨, 亦以爲信乎?" 問怡以純黨與, 對曰: "臣亦不知也。 但純嘗曰: ‘洪允成氣闊, 可與議事者。’ 欲言之而不言。 純又言: ‘本鄕保寧軍士, 當番在京者百餘人, 若臨時語之, 則必從矣。’" 又問怡作亂施爲, 對曰: "昌德、壽康兩宮淺露, 擧事時, 外人易知, 赴山陵時, 令人火兩宮, 待上還御景福宮, 十二月間, 臣與純約一時入直, 臣率入直兼司僕, 純率入直軍士擧事。" 又問黨與, 怡歷擧閔叙、卞永壽、卞自義、文孝良、高福老、吳致權、朴自河、曺敬治等數之, 欲與謀而未及說者二十(余)
                〔餘〕
              人。 命拿敬治, 拷訊三十餘下, 不服。 更問怡, 怡曰: "臣若言之, 而敬治但曰: ‘彼言是。’ 則似未可信, 敬治自言, 而與臣同, 然後可信矣。" 更杖敬治, 其所言果與怡言同。 怡曰: "主上聖明, 臣寡福至此。 且臣與康純, 皆一等功臣也, 願流遠方, 不爾則賜死。" 上曰: "汝不知如是而謀反耶?" 卽命會百官, 轘純、怡、敬治、永壽、自義、孝良、福老、致權、自河于市, 梟首七日。 是日, 拿寶城君
              㝓及子春陽君
              徠以來。 上問㝓、徠, 㝓對曰: "頃者, 康純以奴婢文書事, 到臣家, 臣饋酒, 純袖所飮自磁杯而去, 臣意其愛酒器, 又送白磁大鍾于其家, 而無所謀議。 臣則未嘗往其家。" 徠曰: "臣於上王升遐前, 一度往訪而已。" 命饋酒放之。 下敎曰: